**ELLÁTÁSI SZERZŐDÉS**

( tervezet )

amely létrejött egyrészről a ***Zalaszentgrót Város Önkormányzat*** (Székhelye: 8790 Zalaszentgrót, Dózsa Gy. u. 1., adószáma: 15734398-2-20, képviseletében eljár: ***Balogh Gábor alpolgármester***) mint a feladat ellátására kötelezett önkormányzat (a továbbiakban: Önkormányzat)

másrészről ***Zalaszentgrót és környező települések Intézményfenntartó Társulása*** (Székhelye 8790 Zalaszentgrót, Dózsa Gy. u. 1., adószáma: 15824059-1-20, képviseletében eljár: Baracskai József elnök) mint a jelen szerződésben foglalt család- és gyermekjóléti központot önálló szakmai és szervezeti egységként működtető intézmény fenntartója (a továbbiakban: Fenntartó, együttesen: Felek között ) a Magyarország helyi önkormányzatairól szóló 2011. évi CLXXXIX. törvény 41. § (6) bekezdése, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 97. §-a, valamint a szociális igazgatásról és szociális ellátásokról szóló 1993. évi III. törvény (a továbbiakban Szt.) 120-122. §-a szerint az alulírott napon és helyen, az alábbi feltételek szerint.

1. A Felek megállapítják, hogy Fenntartó Zalaszentgrót város, Kallósd, Sénye és Tekenye községek közigazgatási területén az Szt. 62. §-a alapján a szociálisan rászorultaknak naponta az egyszeri meleg étkeztetés, az Szt. 63. § (2) bekezdése alapján a házi segítségnyújtás, az Szt. 65/F. § (1) bekezdés a) pontja alapján a nappali ellátás; továbbá Zalaszentgróti járás közigazgatási területén, valamint Felsőpáhok, Nemesbük és Zalaköveskút települések közigazgatási területén a Gyvt. 39. § (2), (3) és (4) bekezdése, 40. §-a, valamint a Szt. 64. §-a szerinti család- és gyermekjólét szolgálat feladatait biztosító Intézményt (a továbbiakban: Intézmény) működtet.
2. Az Intézmény adatai:

Neve: Zalaszentgróti Szociális, Család- és Gyermekjóléti Központ

Székhelye: 8790 Zalaszentgrót, Batthyány L. u. 32.

Telephelye: 8790 Zalaszentgrót, Batthyány u. 15.

Telephelye (Ellátottak számára nyitva álló egyéb helyiség): 8798 Zalabér, Rákóczi F. u. 2.

Működési engedély száma: V-C 020/327/3/2012, adószáma: 15559696-2-20, ágazati azonosítója: S0042099.

1. Felek tudomással bírnak arról, hogy a Gyvt. 94. §. (2a) és (4) pontjai az Önkormányzat kötelező feladataként határozza meg a gyermekjóléti központ működtetését a Gyvt. 40/A §-ban meghatározott feladatok ellátására a Zalaszentgróti járás közigazgatási területén élő lakosságra (2015. január 1-i létszám: 18.525 fő) kiterjedően.
2. Felek megállapítják, hogy Önkormányzat Képviselő-testülete a /2015. (XI. 26.) számú határozatában a gyermekjóléti központ feladatainak ellátását a Fenntartó intézménye útján kívánja biztosítani, melynek ellátására Fenntartó Intézményét megbízza. Fenntartó a …./2015. (XI. 19.) számú határozatában döntött arról, hogy az Önkormányzat 3. pontban meghatározott gyermekjóléti központ feladatait az általa alapított és fenntartott 2. pontban nevesített intézménye útján, annak szakmai és szervezeti intézményegységeként működteti és a Megbízás elfogadásával biztosítja az 5. pontban nevesített feladatokat.
3. Fenntartó Intézménye útján a Zalaszentgróti járás lakosságára kiterjedően, az illetékességi területen lakcímmel rendelkező és életvitelszerűen ott tartózkodó személyek részére az alábbi feladatokat biztosítja:

5.1.A gyermek testi, lelki egészségének, családban történő nevelésének elősegítése érdekében

**a)** a gyermeki jogokról és a gyermek fejlődését biztosító támogatásokról való tájékoztatás, a támogatásokhoz való hozzájutás segítése,

**b)** a családtervezési, a pszichológiai, a nevelési, az egészségügyi, a mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezése,

**c)** a válsághelyzetben lévő várandós anya támogatása, segítése, tanácsokkal való ellátása, valamint szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutásának szervezése,

**d)** a szabadidős programok szervezése,

**e)** a hivatalos ügyek intézésének segítése.

5.2. A gyermek veszélyeztetettségének megelőzése érdekében

**a)** a veszélyeztetettséget észlelő és jelző rendszer működtetése, a nem állami szervek, valamint magánszemélyek részvételének elősegítése a megelőző rendszerben,

**b)** a veszélyeztetettséget előidéző okok feltárása és ezek megoldására javaslat készítése,

**c)** az a) pontban, valamint a 17. § (1) bekezdésében meghatározott személyekkel és intézményekkel való együttműködés megszervezése, tevékenységük összehangolása,

**d)** tájékoztatás az egészségügyi intézményeknél működő inkubátorokból, illetve abba a gyermek örökbefogadáshoz való hozzájárulás szándékával történő elhelyezésének lehetőségéről.

**e.)** iskolai szociális munkát biztosíthat.

5.3. A kialakult veszélyeztetettség megszüntetése érdekében

**a)** a gyermekkel és családjával végzett szociális munkával (a továbbiakban: családgondozás) elősegíteni a gyermek problémáinak rendezését, a családban jelentkező működési zavarok ellensúlyozását,

**b)** a családi konfliktusok megoldásának elősegítése, különösen a válás, a gyermekelhelyezés és a kapcsolattartás esetében,

**c)** kezdeményezni

**ca)** egyéb gyermekjóléti alapellátások igénybevételét,

**cb)** szociális alapszolgáltatások igénybevételét,

**cc)** egészségügyi ellátások igénybevételét,

**cd)** pedagógiai szakszolgálatok igénybevételét.

**5.4.**A gyermekeket ellátó egészségügyi és nevelési-oktatási intézményekkel, illetve szolgálatokkal összehangolva szervezési, szolgáltatási és gondozási feladatokat végez.

**5.5.** Az Intézmény

**a)** folyamatosan figyelemmel kíséri a településen élő gyermekek szociális helyzetét, veszélyeztetettségét,

**b)**  meghallgatja a gyermek panaszát, és annak orvoslása érdekében megteszi a szükséges intézkedést,

**c)** szervezi a – legalább három helyettes szülőt foglalkoztató – helyettes szülői hálózatot, illetve működtetheti azt, vagy önálló helyettes szülőket foglalkoztathat,

**e)** segíti a nevelési-oktatási intézmény gyermekvédelmi feladatának ellátását,

**f)** felkérésre környezettanulmányt készít,

**g)** kezdeményezi a települési önkormányzatnál új ellátások bevezetését,

**i)** biztosítja a gyermekjogi képviselő munkavégzéséhez szükséges helyiségeket,

**j)** részt vesz a külön jogszabályban meghatározott Kábítószerügyi Egyeztető Fórum munkájában,

**k)** nyilvántartást vezet a helyettes szülői férőhelyekről.

**5.6.**A családsegítés keretében biztosítja:

**a)** a szociális, életvezetési és mentálhigiénés tanácsadást,

**b)** az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését,

**c)** a családgondozást, így a családban jelentkező működési zavarok, illetve konfliktusok megoldásának elősegítését,

**d)** közösségfejlesztő, valamint egyéni és csoportos terápiás programok szervezését,

**e)** a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását,

**f)** a családokon belüli kapcsolaterősítést szolgáló közösségépítő, családterápiás, konfliktuskezelő mediációs programokat és szolgáltatásokat, valamint a nehéz élethelyzetben élő családokat segítő szolgáltatásokat,

**g)** a menedékjogi törvényben meghatározott integrációs szerződésbe foglalt társadalmi beilleszkedés elősegítését.

**5.7.** A gyermekjóléti központ feladataiként biztosítja:

**a)** a gyermek családban nevelkedésének elősegítése, a gyermek veszélyeztetettségének megelőzése érdekében a gyermek igényeinek és szükségleteinek megfelelő önálló egyéni és csoportos speciális szolgáltatásokat, programokat nyújt, amelynek keretében biztosít

**aa)** utcai és – ha a helyi viszonyok azt indokolják – lakótelepi szociális munkát,

**ab)** kapcsolattartási ügyeletet, ennek keretében közvetítői eljárást,

**ad)**  gyermekvédelmi jelzőrendszeri készenléti szolgálatot,

**ae)**  jogi tájékoztatásnyújtást és pszichológiai tanácsadást,

**af)**  családkonzultációt, családterápiát, családi döntéshozó konferenciát;

**b)** a gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet lát el, amelynek keretében

**ba)**  kezdeményezi a gyermek védelembe vételét vagy súlyosabb fokú veszélyeztetettség esetén a gyermek ideiglenes hatályú elhelyezését, nevelésbe vételét,

**bb)** javaslatot készít a veszélyeztetettség mértékének megfelelően a gyermek védelembe vételére, illetve a családi pótlék természetbeni formában történő nyújtására, a gyermek tankötelezettsége teljesítésének előmozdítására, a gyermek családjából történő kiemelésére, a leendő gondozási helyére vagy annak megváltoztatására, valamint a gyermek megelőző pártfogásának mellőzésére, elrendelésére, fenntartására és megszüntetésére,

**bc)** együttműködik a pártfogó felügyelői szolgálattal és a megelőző pártfogó felügyelővel a bűnismétlés megelőzése érdekében, ha a gyámhatóság elrendelte a gyermek megelőző pártfogását,

**bd)** a családjából kiemelt gyermek visszahelyezése érdekében családgondozást végez – az otthont nyújtó ellátást, illetve a területi gyermekvédelmi szakszolgáltatást végző intézménnyel együttműködve – a család gyermeknevelési körülményeinek megteremtéséhez, javításához, a szülő és a gyermek közötti kapcsolat helyreállításához,

**be)** utógondozást végez – az otthont nyújtó ellátást, illetve a területi gyermekvédelmi szakszolgáltatást végző intézménnyel együttműködve – a gyermek családjába történő visszailleszkedéséhez,

**bf)** védelembe vett gyermek esetében elkészíti a gondozási-nevelési tervet, családgondozást végez, illetve a gyámhatóság megkeresésére a családi pótlék természetbeni formában történő nyújtásához kapcsolódó pénzfelhasználási tervet (a továbbiakban: pénzfelhasználási terv) készít;

**c)** szakmai támogatást nyújt az ellátási területén működő gyermekjóléti szolgálatok számára.

1. A Fenntartó tudomásul veszi, hogy a vállalt feladat ellátása működési engedélyhez kötött, melynek beszerzése, illetve a jogszabályokban foglalt feltételek biztosítása intézményfenntartóként a Fenntartó feladata. A Fenntartó kijelenti, hogy a vállalt feladatokhoz a szükséges engedélyekkel és a működtetéshez szükséges, jogszabályban előírt technikai és egyéb feltételekkel a szerződés megkötésének időpontjában az Intézmény rendelkezik. A Fenntartó vállalja, hogy a tevékenység végzéséhez szükséges engedélyek és feltételek rendelkezésre állását a szerződés tartama alatt folyamatosan biztosítja, továbbá az azokban bekövetkezett változásokról tájékoztatja az Önkormányzatot.
2. A Fenntartó jelen szerződésben nyilatkozik arról, hogy a fenti szociális és gyermekjóléti ellátások működtetésére vonatkozó, az Szt.-ben és a Gyvt.-ben foglalt, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet szerinti szakmai követelményeket és az ellátásokkal összefüggő nyilvántartási kötelezettségeit ismeri és betartja.
3. A Fenntartó kötelezettséget vállal arra, hogy a külön jogszabályok szerinti nyilvántartási kötelezettség, továbbá az adatkezelés és adatvédelem szabályok Intézmény részéről történő megismeréséről, azok maradéktalan betartásáról gondoskodik.
4. A Fenntartó ezen szerződés aláírásával kötelezi magát, hogy az Intézmény a különböző jogszabályokban meghatározott adatszolgáltatási kötelezettségeknek maradéktalanul eleget tesz, a statisztikai adatgyűjtéshez szükséges adatokat rendelkezésre bocsátja. Az előírt adatokat a valóságnak megfelelő tartalommal, a megszabott határidőben, és a meghatározott módon térítésmentesen köteles szolgáltatni.
5. Felek jelen megállapodásban meghatározott feladatok Fenntartó Intézménye általi ellátásáért Önkormányzat az alábbi pénzügyi szolgáltatást nyújtja:

A Családsegítő és Gyermekjóléti Központ működtetéséhez a Magyarország mindenkori éves költségvetésében meghatározott költségvetési támogatást az Önkormányzat igényli és adja át az Fenntartó Intézményének.

1. Az Önkormányzat az jelen megállapodás 5. pontjában meghatározott szolgáltatásnyújtáshoz a központi költségvetésből biztosított támogatást adja át, azon túl kizárólag abban az esetben biztosít saját költségvetése terhére pénzügyi finanszírozást, amennyiben az Fenntartó Intézménye maradéktalanul teljesítette az elszámolási kötelezettségét, illetve a jogszabályokban foglalt költségvetési felhasználást a Központra és Szolgálatra vonatkozóan megfelelően alkalmazta.
2. A Fenntartó vállalja, hogy minden költségvetési évet követő év április 30-ig részletes szakmai beszámolót nyújt be az Önkormányzat részére, melyben tájékoztatja a vállalt feladatok elvégzéséről.
3. A Fenntartó vállalja, hogy Intézménye folyamatosan kapcsolatot tart az Önkormányzat Közös Önkormányzati Hivatalával, a Szociálpolitikai Kerekasztal munkájában aktívan részt vesz. A Fenntartó az Intézménye tevékenységéről, az ellátott személyekkel kapcsolatos szakmai kérdésekről az Önkormányzat szakbizottsága részére évente egyszer beszámol írásbeli tájékoztató benyújtásával, amely tartalmazza az ellátással és az együttműködéssel összefüggő tapasztalatokat, különös tekintettel a jelen szerződésben foglalt kötelezettségek teljesítésére.
4. Fenntartó kötelezettséget vállal arra, hogy amennyiben az Intézmény jelen szerződésben vállalt kötelezettségeit oly módon megszegi, hogy ellátási kötelezettségét felróható módon nem teljesíti, köteles az ellátottak számára más szervezet ellátási tevékenységének biztosítása érdekében eljárni és a szerződésszegésből eredő, bizonyíthatóan bekövetkezett károkat megtéríteni.
5. Felek jelen szerződésben rögzítik, hogy a szolgáltatás igénybevétele önkéntes, az ellátást igénylő, illetve törvényes képviselője kérelmére, indítványára történik a mindenkori jogszabályi előírásoknak megfelelően. Az ellátást igénybe vevő ellátott törvényes képviselőjét - az ellátás megkezdését megelőzően - tájékoztatni kell az Intézmény házirendjéről, a szolgáltatás igénybevételével összefüggő jogokról és kötelezettségekről, az esetleges panaszok előterjesztésének módjáról és mindazokról az információkról, amelyek elősegítik a szolgáltatás zavartalan igénybevételét. Az Intézmény a hatályos jogszabályoknak megfelelően az ellátott törvényes képviselőjével szerződést köt. A Fenntartó kijelenti, hogy az ellátás biztosítása során az Intézmény a vonatkozó jogszabályi előírásokat megtartja, különös tekintettel az igénybevevők tájékoztatási és értesítési kötelezettségére.
6. Az Önkormányzat a hatályos jogszabályi előírásoknak megfelelően jogosult és köteles a nyújtott szolgáltatások intézményi és személyi térítési díjait, a személyi térítési díjak csökkentésének, illetve elengedésének eseteit és módjait megállapítani, melyről a Fenntartó Intézményét köteles tájékoztatni.
7. Felek kötelesek minden olyan változásról, rendkívüli eseményről egymást értesíteni, amelyek jelen jogügylet tartalmára érdemi hatással vannak és egyeztetést, illetőleg további intézkedést igényelnek.
8. A Fenntartó haladéktalanul köteles az Önkormányzatot tájékoztatni, amennyiben Intézmény gazdálkodása során olyan helyzetbe kerül, amely akadályozza szerződéses kötelezettségeinek teljesítését.
9. A Fenntartó a jelen szerződésben vállalt feladatok ellátásának ellenőrzésére köteles az Önkormányzatnak, vagy megbízottjának átadni az ellenőrzéshez szükséges valamennyi iratot, illetve köteles biztosítani az iratokba való betekintést, ez alól kivételt csak az egészségügyi adatok védelméről szóló 1997. évi XLVII. törvényben meghatározott egészségügyi adatok megismerése képez kivételt.
10. Felek megállapodnak abban, hogy a szolgáltatás nyújtásával kapcsolatos írásbeli panasz esetén a panasszal érintett Intézmény vezetője köteles 15 napon belül kivizsgálni a panaszt, és értesíteni a panasztevőt a kivizsgálás eredményéről. Amennyiben az intézményvezető határidőben nem intézkedik, vagy a panasztevő nem ért egyet az intézkedéssel, az intézkedés kézhezvételétől számított 8 napon belül a Fenntartóhoz fordulhat. A Fenntartó köteles a panaszt kivizsgálni, és annak eredményéről tájékoztatni az Önkormányzatot.
11. Felek jelen ellátási szerződést 2016. január 01-től határozatlan időre kötik.
12. Felek a szerződést kölcsönös megegyezéssel írásban bármikor módosíthatják.
13. A szerződéses jogviszony megszűnik:

- a felek szerződés megszüntetésére irányuló közös megegyezésével,

- felmondás esetén,

- ha a Fenntartó jogutód nélkül megszűnik,

- törvényességi felügyeletét ellátó szerv ezt megállapítja.

1. Felek a jelen szerződést közös megegyezéssel írásban bármikor jogosultak megszüntetni. A szerződés megszüntetéséről szóló megállapodásban rendelkezni kell a kölcsönös elszámolások módjáról, időpontjáról, felek esetleges - a szerződés megszűnését követő időszakra vonatkozó - kötelezettségeiről.
2. A szerződést a Felek rendes felmondással 6 havi felmondási idővel, indokolás nélkül, a másik Félhez intézett írásos nyilatkozattal felmondhatja. A felmondást a Feleknek írásban közölve kell egymás székhelyére elküldeni.
3. Rendkívüli felmondásnak azonnali hatállyal akkor van helye, ha a másik fél az e szerződésben vállalt kötelezettségeit súlyosan megszegi. Ez esetben - az ellátottak érdekeinek figyelembe vételével - a felmondási idő legfeljebb egy hónap.

Súlyos szerződésszegésnek minősül különösen:

A Fenntartó részéről, ha az Önkormányzat

a) A jelen szerződésben foglalt fizetési kötelezettségének nem tesz eleget.

b) Az Intézmény működéséhez szükséges adatszolgáltatást megtagadja, vagy szándékosan nem teljesíti.

c) Olyan kötelezettségeket ró az Intézményre, amelyeket sem a jogszabályok, sem a jelen szerződés nem tartalmaznak.

Az Önkormányzat részéről, ha a Fenntartó:

a) Nem tesz eleget beszámolási kötelezettségének.

b) A jelen szerződésben foglalt ellátási kötelezettségét - neki felróható módon - nem vagy csak részben teljesíti.

c) Az ellenőrző szervezetek súlyos mulasztásokat állapítanak meg az Intézmény működésével kapcsolatban.

Súlyos szerződésszegésnek minősül különösen, ha az ellátottak élete, testi épsége, egészsége kerül veszélybe a végzett tevékenység, mulasztás következményeként, vagy a Fenntartó, illetve az Intézmény a szerződésben vállalt szolgáltatást az Önkormányzat illetékességi területén folyamatosan nem végzi, vagy bizonyítottan a jogszabályok, szakmai szabályok súlyos megsértésével, illetve a szükséges hatósági engedélyek nélkül végzi. A Fenntartó, illetve Intézménye olyan szerződésszegése esetén, amely megalapozza jelen szerződés rendkívüli felmondással történő megszüntetését, a Fenntartó, illetve az Intézmény köteles a szerződésszegéssel arányos, tényleges és igazolt kártérítést nyújtani az Önkormányzat számára.

1. A szerződés megszűnik

- amennyiben az Intézmény megszűnik,

- amennyiben az Intézmény - jelen szerződésben foglalt tevékenységére vonatkozó – működési engedélyét a hatóságok visszavonják,

- amennyiben az Önkormányzat ezen feladat ellátására vonatkozó jogszabályi kötelezettsége megszűnik

A szerződés bármely okból történő megszüntetése esetén kötelesek a Felek a felmondási idő alatt a szerződéses kötelezettségeket teljesíteni, a Fenntartó, illetve az Intézmény köteles biztosítani a szolgáltatás folyamatos működését. A szerződésszegésből eredő esetleges kárigényekre a Ptk. vonatkozó rendelkezései az irányadók.

1. Felek megállapodnak abban, hogy a felmondási időre a Fenntartót, illetve az Intézményt a támogatás időarányosan megilleti.
2. Felek tudomással bírnak arról, hogy jelen ellátási szerződés megkötéséhez, módosításához vagy megszüntetéséhez az Önkormányzat Képviselő-testületének döntése, míg a Fenntartó Társulási Tanácsának határozata szükséges. Felek egyetértenek abban, hogy amennyiben a Fenntartó, illetve az Intézmény a szolgáltatás jelen szerződésben foglalt feladatainak ellátásában akadályoztatva van, azt köteles az Önkormányzatnak 15 napon belül bejelenteni.
3. Felek kötelezik magukat, hogy a jelen szerződés szempontjából lényeges nyilatkozataikat a másikhoz intézett írásos formában tehetik meg joghatályosan. Az értesítési kötelezettség kiterjed mindazon lényeges körülményekre, amelyeket a jogszabályok felsorolnak, illetve amelyek a szolgáltatásokat igénybe vevők lényeges életviszonyait érintik. Különösen tájékoztatást kell adni a rendkívüli eseményeknek minősülő tényekről, eseményekről. Az értesítések, tájékoztatások tényét, tárgyát és időpontját az Intézmény Iratkezelési Szabályzata szerint dokumentálni kell.
4. Felek kölcsönösen megállapodnak abban, hogy a közöttük esetleg felmerülő vitás kérdések tárgyalásos úton történő rendezésére törekszenek elsősorban. Felek jelen szerződésből eredő jogvitájuk eldöntésére kikötik a Keszthelyi Járásbíróság kizárólagos illetékességét.
5. Jelen szerződésben nem szabályozott kérdésekben a mindenkor hatályos jogszabályok rendelkezései az irányadóak.
6. Jelen szerződés az Önkormányzat Közös Önkormányzati Hivatalának Zalaszentgrót, Dózsa Gy. u. 1. szám alatti hivatali helyiségének hirdetőtábláján közzétételre kerül.
7. Jelen ellátási szerződést a felek elolvasás után, mint akaratukkal mindenben megegyezőt, jóváhagyólag aláírták.

Zalaszentgrót, 2015. november 27.

**Záradék.**

1.) A jelen ellátási szerződést ***Zalaszentgrót Város Önkormányzat Képviselő-testülete*** ../2015. (XI. 26) számú határozatával jóváhagyta.

2.) A jelen ellátási szerződést a ***Zalaszentgrót és környező települések Intézményfenntartó Társulás Társulási Tanácsa*** /2015. (XI. 19) számú határozatával jóváhagyta.

|  |  |
| --- | --- |
| …………………………………………..  ***Baracskai József***  ***elnök***  ***Zalaszentgrót és környező települések Intézményfenntartó Társulás*** | ……………………………………………..  ***Balogh Gábor***  ***alpolgármester***  ***Zalaszentgrót Város Önkormányzat*** |

|  |  |
| --- | --- |
| ***Pénzügyileg ellenjegyezte:***  ***Zalaszentgrót, 2015. november 27-én***  ………………………………………………  ***Ujvári Éva***  ***Pénzügyi Osztályvezető*** | ***Ellátási szerződésben foglaltakat megismertem.***  ***Zalaszentgrót, 2015. november 27.***  ……………………………………………..  ***Gulyásné Belinszky Ilona***  ***intézményvezető***  ***Zalaszentgróti Szociális és Gyermekjóléti Alapszolgáltatási Központ*** |